Slökkviliðsmaður frá Akureyri gleymir seint skoðunarferð á fótboltavöllinn Old Trafford í Manchester í byrjun mánaðarins. Þar bjargaði hann manni í andnauð sem féll meðvitundarlaus niður á leikvanginum.
Gunnar Rúnar Ólafsson, varaslökkviliðsstjóri á Akureyri, fór ásamt þremur sonum sínum á leik Manchester United og Everton annan október. Í skoðunarferð um Old Trafford leikvanginn daginn fyrir leik féll starfsmaður vallarins meðvitundarlaus niður rétt fyrir framan þá feðga. Gunnar, sem er bráðatæknir, bauð sig strax fram til aðstoðar.
Þeir hleypa mér að manninum þarna og hann er þá í mjög öflugum krampa og er orðinn frekar bláleitur í framan, andaði ekki. Og ég semsagt fór og velti honum í hliðarlegu og opnaði öndunarveginn hjá honum og bað um að fá súrefni. Sem ég fékk - töskuna af leikvangnum. Þetta var krampi sem stóð yfir í sjö mínútur.
Og með þessum búnaði gat Gunnar komið önduninni aftur í gang. Síðan þurfti að koma manninum á sjúkrahús en þá var nærri eins og hálfs tíma bil eftir sjúkrabíl.
Þá stakk ég upp á því við yfirmann vallarmála þarna Old Trafford að við myndum bara keyra með hann á sjúkrahús. Sem við og gerðum. Fórum í 40 mínútna bílferð í gegum Manchester til þess að fara með hann á sjúkrahús. Við hittum þar konu þessa manns og þar gat ég gefið sögu um hvernig þetta hafði allt litið út og hvað hafði gerst.
Synir Gunnars urðu auðvitað eftir á vellinum en þegar hann hringdi af sjúkrahúsinu til athuga um þá fékk hann að heyra að þeir hefðu það fínt.
Og þá voru þeir bara í besta yfirlæti á VIP-klúbbi Old Trafford að borða og drekka allt það sem þá langaði og þeir fengu sögustund þarna um völlinn
Gunnar er alveg viss um að hans kunnátta og reynsla hafi bjargað því að ekki fór verr og maðurinn er á batavegi.
Ég vill kannski ekki ganga svo langt að segja að ég hafi bjargað lífi hans. En ég allavega klárlega hjálpaði til við að hann er varð ekki skertur af þessu.
Varaslökkviliðsstjórinn á Akureyri bjargaði meðvitundarlausum manni í andnauð á Old Trafford fótboltaleikvanginum í Manchester. Þá hafði maðurinn legið í krampakasti í sjö mínútur.